 د سولې د خبرو څلورمه غونډه په کابل کې پیل شوه 
صلاح الدین رباني هیله وښوده چې نننۍ غونډه به د فبرورۍ د میاشتې ترپایه د افغان حکومت او د طالبانو ترمنځ د مخامخ خبرو جزئیات وړاندې کړي.
د افغان حکومت او د طالبانو د استازو ترمنځ د مخامخ خبرو د پیل لپاره د لارې چارې د لټولو دا غونډه نن لس نیمې بجې په ارګ کې د افغانستان د بهرنیو چارو د وزیر صلاح الدین رباني په وینا پرانیستل شوه. په دې غونډه کې د افغانستان او پاکستان د بهرنیو چارو د وزارتونو معینان او افغانستان او پاکستان لپاره د امریکا او د چین د هیوادونو استازي برخه لري. افغان حکومت تمه لري چې په دې غونډه کې به د افغان حکومت او د طالبانو د ډلو د صلاحیت لرونکو استازو ترمنځ د مخامخ خبرو لپاره نیټه اود خبرو لپاره د ځای په معلومولو خبرې وشي. صلاح الدین رباني د څلوراړخیز بهیر پراهمیت باندې د خبرو په وخت د غونډې د برخه والو وغوښتل چې پر هغو اقداماتو دې غور او فیصله وکړي چې له مخې یې افغان اوپاکستاني دیني عالمان په افغانستان کې د زور زیاتې په وړاندې ودریږي او د سولې له بهیر ملاتړ وکړي. ښاغلي رباني وویل " د باور د فضا د رامنځ ته کولو لپاره د نورو اقداماتو په څنګ کې په دغه پړاو کې مونږ د افغانستان د خلکو پر وړاندې د پام وړ د زور زیاتي د پیښو د کمیدلو غوښتونکي یو. زمونږ دا غوښتنه د سولې د بهیر د بریالیتوب لپاره د ګډو هڅو پر وړاندې یو ازمایښت دی ". د افغانستان د بهرنیو چارو وزیر وویل چې د خبرو پیل او دوام سره دې د هغو ډلو پر وړاندې فضا راتنګه شي چې لا هم جګړو ته دوام ورکوي. ښاغلي رباني وویل چې د هغوی پناه ځایونه او د ملاتړ سیتسم دې هم له منخه یوړل شي. هغه وویل چې افغان امنیتي ځواکونه به د هغو ډلو پر وړاندې کلک ودریږي چې لا هم په افغانستان کې جګړو ته دوام ورکوي. د افغانستان د بهرنیو چارو وزیر وویل چې څلوراړخیز بهیر په تیرو غونډو کې ډیر پرمختګ شوی دی. صلاح الدین رباني د څلوراړخیز بهیر د غونډې د برخه والو وغوښتل چې د افغان حکومت او د طالبانو د استازو ترمنځ فبرورۍ د میاشتې ترپایه د مخامخ خبرو لپاره دې جزئیات په نننۍ غونډه کې تصویب کړي. د افغانستان د بهرنیو چارو وزیر په طالبانو غږ وکړ چې سولې بهیر سره دې یو ځای شي. هغه د جمهوررئیس محمد اشرف غني هغه خبرې بیا تکرار کړې چې ښاغلي غني تیره اونۍ د افغانستان څخه د روسانو د وتلو په کلیزه کې پرې غږیدلی وو. ښاغلي رباني وویل چې د افغان حکومت غیږ د طالبانوډلو اود حکمتیار اسلامي حزب ته پرانیستې ده. هغه وویل چې هرڅوک چې په سیاسي بهیر کې ګډون غواړي د افغانستان اساسي قانون یې مخه نه ده ډب کړې. د افغانستان د بهرنیو چارو وزیر وویل چې افغان امنیتي ځواکونه به د هغو وسله والو مخه ونیسي چې لا هم په افغانستان کې زور زیاتې ته دوام ورکوي. ټاکل شوې چې ددغې غونډې په پای کې د غونډې پریکړې په یوه اعلامیه کې خپرې شي.